Ermal Meta

Ermal Meta (født 20. april 1981) er en albansk-født italiensk sanger og låtskriver. Han var medlem av de italienske bandene Ameba4 og La Fame di Camilla, som begge konkurrerte i nykommerklassen under den årlige italienske Sanremo-festivalen.

Etter å ha jobbet som låtskriver for flere kjente italienske artister, begynte han en solokarriere og har gitt ut to album: Umano (2016) og Vietato morire (2017).

Meta deltok i Sanremo-festivalen i 2017, der han kom på tredjeplass med låten «Vietato morire» – samme tittel som hans siste album.

I duett med Fabrizio Moro vant han Sanremo-festivalen i 2018 med sangen «Non mi avete fatto niente», som også representerte Italia i Eurovision Song Contest, der de kom på femteplass med 308 poeng.

Biografi 
Ermal Meta ble født i Fier i Albania i 1981. Han flyttet til Bari i Italia sammen med sin mor, bror og søster. Han har et avkortet forhold til sin far, som han har beskrevet som voldelig. Meta ble oppdratt i et hjem hvor det ble lyttet til italiensk musikk. Moren hans er en profesjonell fiolinist. Han begynte å spille gitar og piano i sekstenårsalderen og var medlem i flere grupper før han ble gitarist i bandet Ameba4. Denne gruppen deltok i ungdoms-klassen i Sanremo-festivalen i 2006 med sangen «Rido … forse mi sbaglio».  

I 2007 ble Meta frontmann i gruppen La Fame di Camilla. Debutalbumet deres, La Fame di Camilla, ble utgitt av Universal Music i 2009. Bandet ga senere ut albumet Buio e luce, som også var navnet på låten som de konkurrerte med under Sanremo-festivalen 2010 i nykommer-klassen. Bandet ble oppløst i 2013. 

Etter å ha skrevet sanger for flere kjente italienske artister som Marco Mengoni, Emma Marrone, Chiara, Annalisa, Patty Pravo og Lorenzo Fragola, startet Meta sin egen solokarrière. I juli 2013 dukket han opp på Patty Pravos sang «Non mi interessa». I 2014 bidro han på lydsporet til den italienske serien Braccialetti rossi, hvor han fremførte sangen «Tutto si muove».  

I 2016 konkurrerte han i Sanremo-festivalen hvor han fremførte sangen «Odio le favole», som kom på tredjeplass i nykommerklassen av konkurransen. «Odio le favole» var med på det første soloalbumet til Meta, Umano. Han kom tilbake til festivalen i 2017, hvor han konkurrerte i klassen for etablerte artister, med sangen «Vietato morire». På den tredje kvelden av festivalen, fremførte han en coverlåt av en av sangene til Domenico Modugno som heter «Amara terra mia». For fremførelsen ble han tildelt prisen for beste coveropptreden under festivalen. Meta kom på tredjeplass i konkurransen og ble tildelt  Mia Martini Critics' Prize. Det andre studioalbumet til Meta, Vietato morire, ble utgitt 10. februar 2017. Albumet inneholder også en duett med den italienske sangeren og låtskriveren Elisa. 

I mars 2017 ble Meta valgt som dommer i det italienske talentshowet Amici di Maria De Filippi.  

11. februar 2018 ble Meta sammen med Fabrizio Moro, kåret til vinner av Sanremo-festivalen 2018 med sangen «Non mi avete fatto niente», og ble dermed spurt om å representere Italia under Eurovision Song Contest i Lisboa, noe de takket ja til.

Referanser

Eksterne lenker   
 
 
 

 

Italienske sangere
Vinnere av Sanremo-festivalen
Italienske deltakere i Eurovision Song Contest
Deltakere i Eurovision Song Contest 2018
Fødsler i 1981